রিঙ্কু সিং-কে টাকা চেয়ে ফোন ডি-কোম্পানির! চাঞ্চল্য

ওয়েব ডেস্ক : এশিয়া কাপের ফাইনালে জয়সূচক রান এসেছে তাঁর ব্যাটে থেকে। এবার সেই তরুণ ক্রিকেটার রিঙ্কু সিং (Rinku Singh)-কে টাকা চেয়ে ফোন করল দাউদ ইব্রাহিমের ডি কোম্পানি (D-Company)! জানা যাচ্ছে, রিঙ্কুর কাছ থেকে তিন বার ফোন করে ৫ কোটি টাকা চাওয়া হয়। এই ঘটনায় ইতিমধ্যে গ্রেফতার করা হয়েছে অভিযুক্তদের।

মুম্বই পুলিশের (Mumbai Police) ক্রাইম ব্রাঞ্চের তরফে জানানো হয়েছে, চলতি বছরের এপ্রিল মাসে মহম্মদ নাভিদ ও মহম্মদ দিলশাদ নামে দুই ব্যক্তি ফোন করে রিঙ্কু সিং (Rinku Singh)-কে। তারা নিজেদেরকে ডি কোম্পানির সদস্য বলে জানিয়েছিল। অভিযুক্তরা ভারতীয় ক্রিকেটারের প্রমোশনাল টিমের কাছে এই ফোন করে টাকা চেয়েছিল বলে অভিযোগ। আর এই হুমকি ফোন পাওয়ার পরেই পুলিশের দ্বারস্থ হয়েছিলেন রিঙ্কু।

আরও খবর : অস্ট্রেলিয়ায় না খেললেই ৫৮ কোটি! লোভনীয় প্রস্তাব কামিন্স, হেডকে

অভিযোগ পাওয়ার পরেই ২০২৫ সালের ২৮ এপ্রিল দিলশাদের বিরুদ্ধে লুকআউট ও রেড কর্নার নোটিস জারি করেছিল ইন্টারপোল। তার পরেই দুই অভিযুক্তকে ওয়েস্ট ইন্ডিজের ত্রিনিদাদ থেকে গ্রেফতার করা হয়। এর পরে ভারতের হাতে অভিযুক্তদের তুলে দেওয়া হয়। অভিযুক্তরা জেরায় টাকা চাওয়ার কথা স্বীকার করেছিল বলে জানা গিয়েছে।

পুলিশের চার্জশিট অনুযায়ী, গত ৫ ফেব্রুয়ারি প্রথমে রিঙ্কুকে (Rinku Singh) আর্থিক সাহায্য চেয়ে মেসেজ করেছিল দিলশাদ। তার পর এপ্রিল মাসের ৯ ও ২০ তারিখ ৫ কোটি টাকা চেয়ে সরাসরি হুমকি মেসেজ পাঠানো হয় তাঁকে। তবে এই মেসেজ পাওয়ার পরেই পুলিশের দ্বারস্থ হয়েছিলেন রিঙ্কু সিং। তার পরেই গ্রেফতার করা হয় অভিযুক্তদের।

তবে ঘটনায় দিলশাদের আইনজীবী টাকা চাওয়ার অভিযোগ খারিজ করেছেন। তিনি দাবি করেছেন, এই অভিযোগ নিয়ে পুলিশের তরফে কোনও ধরণের প্রমাণ দেওয়া হয়নি। তবে পুলিশ জানিয়েছে, তাঁদের কাছে এই ঘটনা নিয়ে অনেক প্রমাণ রয়েছে।